एक राजा, एक परिवार के मुखिया का सामर्थ्‍य देखने के बाद अब प्रभु का ऐश्वर्य देखें । मेरे प्रभु अमावस्‍या की अंधेरी और काली रात में, कोयले के खान में, नन्‍हीं काली चीटी को भी देखते हैं एवं 24 घंटे 365 दिन उसकी पुकार सुनते हैं । ऐसा एक चीटी के लिए नहीं, प्रभु ऐसा खरबों-खरबों-खरबों यानी असंख्‍य अगनित जीव (जलचर, नभचर, थलचर, वनस्पति) के लिए नित्‍य करते हैं । नित्‍य अगनित जीवों को देखने वाले, नित्‍य उनकी पुकार सुनने वाले, नित्‍य उनका पेट भरने वाले, नित्‍य उनकी विपदा में मदद पहुँचाने वाले - एकमात्र मेरे प्रभु ही हैं । इस भाव को समझने से प्रभु के विराट ऐश्वर्य के तत्‍काल दर्शन हो जाते हैं । प्रभु के कोटी-कोटी हिमालय तुल्‍य प्रबल ऐश्वर्य के आगे हम नतमस्‍तक हो जाते हैं क्‍योंकि कितना भी बलवान, बुद्धिमान और धनवान होने पर भी हमें उस हिमगिरी के आगे अपना स्‍वयं का सामर्थ्‍य एक धुल के कण से ज्‍यादा कुछ नहीं प्रतीत होता है । ( प्रभु के कोटी-कोटी हिमालय तुल्‍य प्रबल ऐश्वर्य यहाँ एक दृष्टान्त के रूप में कहा गया है जबकि प्रभु का ऐश्वर्य हमारी कल्‍पना से बाहर है और शब्‍दों से परे है ।)